En **påvirkningsoperasjon** er en kampanje iverksatt for å få en større gruppe mennesker til å innta et bestemt standpunkt basert på desinformasjon eller annen manipulering av virkeligheten.

Påvirkningsoperasjoner kan benyttes til å oppnå både sivile og militære mål, og regnes som en trussel mot demokratiet. Ved å gjennomføre påvirkningsaksjoner mot borgere i et land kan man få landets innbyggere til å skape uro og oppvigleri, og dermed svekke landet uten å delta aktivt selv, og uten at de som gjennomfører opptøyene selv forstår at de løper fremmede makters ærend.

Den første store oppmerksomheten rundt påvirkningsoperasjoner kom med mistanker om russisk påvirkning av det amerikanske presidentvalget hvor Donald Trump i 2017 ble valgt som president, samt å få ham gjenvalgt i 2021. I 2017 ble det også avslørt et russisk forsøk på å påvirke tildelingen av Nobels fredspris.

Parallelt med at tradisjonelle medier har blitt utfordret av sosiale medier har det skjedd en fremvekst av organisasjoner og firma som har spesialisert seg på påvirkningsoperasjoner. Noen har utelukkende operert i det skjulte, mens andre har vært delvis åpne om sine operasjoner. I USA har den høyreradikale gruppen Project Veritas iscenesatt en rekke situasjoner med skjult kamera hvor man har forsøkt å få personer til å fremstå i dårlig lys, for deretter å publisere dette.

I 2019 avslørte gravejournalister fra The New Yorker hvordan selskapet Psy-Group hadde spesialisert seg på negative påvirkningsoperasjoner ved å benytte tidligere etterretningsagenter fra Mossad. Blant dem som ble utsatt for bakvaskelseskampanjer fra Psy-Group var den ukrainske organisasjonen Anticorruption Action Centre, det canadiske selskapet West Face Capital, og det norske trossamfunnet Brunstad Christian Church.

I 2023 avslørte nettverket *Forbidden Stories* med skjult kamera påstander fra israelske Tal Hanan om at hans selskap hadde deltatt i påvirkning av 33 presidentvalg. Metoden ble beskrevet som Advanced Impact Media Solutions, og involverte automatisering av tusenvis av falske konti på sosiale medier. Hanan arbeidet tidligere som operatør for spesialstyrkene i Israel, og har nektet for at han eller selskapet hans har vært involvert i ulovlige aktiviteter.

Samme måned ble det spanske selskapet Eliminalia eksponert av *Forbidden Stories*. Selskapet skal ha tilbudt sine klienter å fjerne negativ informasjon på nett, og utnyttet svakheter i europeisk og amerikansk personvernlovgivning for å oppnå sine mål. På kundelisten sto en rekke kriminelle organisasjoner og personer som ønsket å få pyntet sitt digitale omdømme.

Se også
-------

* Trollfabrikk
* Falske nyheter

Litteratur
----------

* Bogen, Øystein: *Russlands hemmelige krig mot Vesten*, Kagge forlag, 2018, ISBN 9788248921233

Referanser
----------

1. ↑  «Åpenhet om hybride angrep styrker forsvaret». *Dagens Næringsliv*. 15. februar 2023.
2. ↑  «Påvirkningsoperasjoner: En trussel mot tillit og demokrati?». *Polyteknisk*. 12. desember 2019.
3. ↑  «Digital påvirkning som eksistensiell trussel». *Stratagem*. 26. februar 2021.
4. ↑  «Påvirkningsoperasjoner fra andre stater». *Forsvaret*. 12. desember 2022.
5. ↑  «FBI etterforsker om Russland står bak angivelige eposter fra Bidens sønn». *Nettavisen*. 16. oktober 2020.
6. ↑  «PST bekrefter russisk informasjonsoperasjon mot Norge for første gang». *NRK*. 27. januar 2017.
7. ↑  «Blackwater-grunnlegger nok en gang i søkelyset i USA». *Dagsavisen*. 8. mars 2020.
8. ↑  Entous, Adam; Farrow, Ronan (18. februar 2019). «Private Mossad for Hire». *New Yorker* **(engelsk)**. Besøkt 13. februar 2019.
9. ↑  «Tactics of Israeli Psy-Group, Black Cube Revealed in Canadian Court Battle». *CTECH*. 3. juni 2018.
10. ↑  «Avis: Hemmelig gruppe hevder å ha påvirket 33 presidentvalg». *NRK*. 15. februar 2023.
11. ↑  «Revealed: the hacking and disinformation team meddling in elections». *The Guardian*. 15. februar 2023.
12. ↑  «The Spanish firm that uses dubious methods to ‘erase your past’ from the internet». *The Guardian*. 17. februar 2023.
13. ↑  «The Gravediggers: How Eliminalia, a Spanish reputation management firm, buries the truth». *Forbidden Stories*. 17. februar 2023.